Papersnake/gushiwen huggingface dataset:
饯谢文学离夜诗
虞炎（南北朝）

差池燕始飞，幂历草初辉。离人怅东顾，游子怆西归。

清潮已驾渚，溽露复沾衣。一乖当春聚，方掩故园扉。
次韵袁宪劳军许浦中路冰合二首
陈造（宋代）

风声雪意恣冯陵，更挟霜华夜气凝。
水伯护河银作板，欲留公闹玉壶冰。
夏日汴中作
梅尧臣（宋代）

倚棹望平野，低云密未收。
黄鹂度高柳，归燕拂行舟。
浊水不堪照，清江空忆游。
晚晴蒸润剧，喘月见吴牛。
子安提举二首
邓肃（宋代）

征鼓驱人夜发船，别来无处写忧煎。
高吟自答{口幽}嘤啸，旅食时开郁屈筵。
君去青天才尺五，我今白发已三千。
何当却饮南湖月，颠倒衣裳舞谪仙。
花鸟
舒岳祥（宋代）

色与声俱妙，鸟啼花乱开。
此时无事恼，有酒待谁来。
漂泊迷归路，昏花恣覆杯。
已闻雷迸笋，不怕雹惊梅。
自县圃得梅花因成五绝 其五
王洋（宋代）

玄酒初传习骏奔，盐梅异用合先论。须留铁面攀墀力，莫为花开空断魂。
登楼
苏泂（宋代）

秋林薄薄半栖鸦，城脚荷花一带斜。
碧色暮云三万里，不知鱼网是谁家。
题新岭铺
廖刚（宋代）

岭高无所见，泉冽不堪尝。独有埋云树，六月行人凉。
渔父词（六之二）
周紫芝（宋代）

禁中图画访玄真。晚得歌词献紫宸。天一笑，物皆春。依旧扁舟钓白苹。
夕憩西林寺诗
董嗣杲（宋代）

忆发德化门，饱看屏风叠。
五峰自孱绝，两脚谁登蹑。
山高白日暗，溪断清泉接。
閒倚迸崖松，静踏粘露叶。
珠台势巍巍，玉斗光烨烨。
撞钟警三生，听禽愁百折。
圣峰足眺望，禅观宜妥帖。
高蹈忘俗缘，迥处离尘劫。
废塔任敧仄，古碣尚岌页。
归询打碑人，摹向斋壁贴。
送李司训寿夫之繁昌
徐威（明代）

十月梅花早报春，相思谁是赏春人。山亭独酌杯中酒，颠倒东风却梦君。
三性谢娱亲堂扁
王灼（宋代）

荣华梦事付朱门，茗碗炉燻所性存。
对月朗吟将进酒，逢春细性乐游园。
坐中投辖时留客，膝上含饴日弄孙。
四美难并公奄有，何曾一夕不开樽。
汉阳叶东卿以所得周遂启諆鼎送置金山书来属诗
张廷济（清代）

平安馆中周鼎获，十有三年唯正月。宣王中兴挥天戈，功成猃狁既薄伐。

锡贝作彝遂启諆，吉甫将毋同用戊。无专之鼎焦山尊，此前三年应曰伯。

汉阳耆古古成癖，集录直过欧阳剧。不私所有藏之山，此意尤于人超越。

金山眈眈雄淮南，不比焦山人绝迹。奠山只欠姬周金，数典未免此典阙。

我阅年华几千百，刘蹶嬴颠驹一隙。何惜为君更行役，秦岭吴山谁主客。

劳君刻画宠君文，曰勋曰多等竹帛。玉带今作忘年交，君与眉山已联璧。

江涛滚滚水天碧，德云台高此安宅。期君他日溯江来，不数山樵一片石。
三友图
吴柔胜（宋代）

髯龙嘶风山石裂，玉人影断横斜月。
一声翠羽琅玕东，罗浮梦断微茫中。
夜池
元稹（唐代）

荷叶团圆茎削削，绿萍面上红衣落。

满池明月思啼螀，高屋无人风张幕。
拟唐储光羲题陆山人楼
王恭（明代）

爱尔幽栖处，楼居水木清。松高清鹤梦，竹密助猿吟。

帘捲山光入，窗虚日色明。独惭官府系，临眺不胜情。
赠跛奚（杨铁笛奴也）
杨基（明代）

人笑跛奚蹩，我爱跛奚跛。
蚿虽百跂速，夔亦一足可。
履平疑屐絜，历险若箕簸。
立如鹭联拳，行类鳖跛丱。
形欹裙长前，肩胁鞲短左。
非斫涉寒胫，岂刖献玉踝。
附娄济水厄，哂郤构兵祸。
疢同哀骀佗，怒及赵女婐。
触屏屡思倚，守户每得坐。
戒奚勿躁步，世路方坎坷。
送闻兄持钵
释道生（宋代）

闻声悟道鸟投笼，祇么无闻道未充。和剑拂开悭吝穴，全身辊入是非丛。

脚头脚尾无虚弁，山北山南有路通。一笑归来能事毕，真金百鍊见全功。
结客少年场
刘崧（元代）

结客少年场，少年本同调。肝胆各自悬，持之以相照。

我有百鍊剑，五花骢，不敢自爱惜，拔剑赠马期相从。

憧憧车马都门道，花发鸟啼风日好。颜朱鬓绿艳青春，第一成名须在早。

铜盘登坛歃血时，白日青天闻苦词。男儿赌命报知己，莫遣衰老徒伤悲。

手持一尊酒，自唱马上歌。目光棱棱发上指，年少无成将奈何。
题伏生授书图
戴表元（宋代）

白头不死见时清，子女相依解授经。
何用生男作鼂错，乃翁一语不曾听。
送张子野屯田知渝州
梅尧臣（宋代）

旧居苕溪上，久客咸阳东。
归来得虎符，驰马向巴中。
歌将听巴人，舞欲教渝童。
况尝善秦声，乐彼渝人风。
忠州白使君，竹枝辞颇工。
行当继其美，贡葛勿匆匆。
咏余商卿栀子花
刘过（宋代）

香不求知色自然，朝来何许雪华鲜。如行佛国参知识，未嫁仙姿益净娟。

梅子已黄犹夜雨，客游方倦作春眠。地卑山近征衣润，不费熏炉一炷烟。
八月十五日夜清溪舟次
张舜民（宋代）

清溪水底月团团，因见中秋忆去年。
旱海五更霜透甲，郴江万去桂随船。
昔看故国光常满，今望天涯势似偏。
只恐姮娥应笑我，还将只影对婵娟。
答林康民见和梅花诗
朱松（宋代）

寒崦人家碧溪尾，一树江梅卧清泚。
仙姿不受凡眼污，风斂天香瘴烟里。
向来休沐偶无事，谁从我游二三子。
弯碕曲迳一携手，冻雀惊飞乱英委。
班荆劝客小延伫，酌酒赋诗相料理。
多情入骨怜风味，依倚横斜嚼冰蕊。
至今清梦挂残月，强作短歌传素齿。
韵高常恨句难称，赖有君诗清且美。
天涯负晚感乡物，归欤何时路千里。
枕楼一笛雪漫空，回首江皋泪如洗。
修西方十劝 其一
道镜　善导（唐代）

劝君一，长时念佛须真实。归依佛语莫生疑，制护心猿无放逸。
古意三首 其二
郑善夫（明代）

蚕盛不理妆，露采陌上桑。但知织作𦂳，不觉年貌伤。
赠聂凤山都宪之南赣
张羽（凤举）（明代）

薇垣左辖称循良，柏府中丞重激扬。两月追随倾洛下，十年风谊忆滇阳。

涓人骏骨初逢赏，漂技侯封漫购方。今日须公如小范，会应威德靖炎荒。
葛衣公祠
吴镇（元代）

江南杜宇影飘瞥，万里滇蜀啼不绝。群鸟相从羽毛折，夜夜三更口流血。

葛衣老子尔何人，十年饱啖松山雪。问之不答姓与名，仰天长啸中如结。

乞食来往金城市，补锅锯筒手皴裂。相逢河西鲁朱家，杵臼订交讵亲切。

堂上击筑堂下吟，矐目佣人泣幽咽。遗骨不归中原土，西南风至烟灰灭。

允吾古祠荐松肪，铁面梗裔陪俎列。吊客莫叹葛衣单，海枯石烂臣心热。
西湖杂兴 其一
萧鸿吉（清代）

山气蹙于水，水气浓于山。二气浮空濛，朝光生其间。

峨峨初阳台，冥冥青苍天。太虚舒妙丽，映合成澄鲜。

可娱不可即，湘帘凝晓烟。
柳梢青（和胡夫人）
丘崈（宋代）

风佩珊珊。云屏曲曲，愁绝春慳。无赖余寒。半醒宿酒，御夹成单。

深沈院落人闲。凭阑处、眉颦黛残。彩笔慵拈。新声微度，兴入云山。
江赋
郭璞（魏晋）

咨五才之并用，实水德之灵长。惟岷山之导江，初发源乎滥觞。聿经始于洛沬，拢万川乎巴梁。冲巫峡以迅激，跻江津而起涨。极泓量而海运，状滔天以淼茫。总括汉泗，兼包淮湘。并吞沅澧，汲引沮漳。源二分于崌崃，流九派乎浔阳。鼓洪涛于赤岸，沦余波乎柴桑。纲络群流，商搉涓浍。表神委于江都，混流宗而东会。注五湖以漫漭，灌三江而漰沛。滈汗六州之域，经营炎景之外。所以作限于华裔，壮天地之崄介。呼吸万里，吐纳灵潮。自然往复，或夕或朝。激逸势以前驱，乃鼓怒而作涛。

峨嵋为泉阳之揭，玉垒作东别之标。衡霍磊落以连镇，巫庐嵬崛而比峤。协灵通气，濆薄相陶。流风蒸雷，腾虹扬霄。出信阳而长迈，淙大壑与沃焦。若乃巴东之峡，夏后疏凿。绝岸万丈，壁立赮驳。虎牙嵥竖以屹崒，荆门阙竦而磐礴。圆渊九回以悬腾，湓流雷呴而电激。骇浪暴洒，惊波飞薄。迅澓增浇，涌湍叠跃。砯岩鼓作，漰湱泶灂。㵗㶔渹𣸎，溃濩泧漷。潏湟淴泱，㶖㴸㶒瀹。漩澴荥瀯，渨㵽濆瀑。溭淢浕涢，龙鳞结络。碧沙瀢沱而往来，巨石硉矹以前却。潜演之所汩淈，奔溜之所磢错。厓隒为之泐嵃，埼岭为之岩崿。幽涧积岨，礐硞菪礭。

若乃曾潭之府，灵湖之渊。澄澹汪洸，瀇滉囦泫。泓汯浻澋，涒邻㘤潾。混澣灦涣，流映扬焆。溟漭渺沔，汗汗沺沺。察之无象，寻之无边。气滃渤以雾杳，时郁律其如烟。类胚浑之未凝，象太极之构天。长波浃渫，峻湍崔嵬。盘涡谷转，凌涛山颓。阳侯砐硪以岸起，洪澜涴演而云回。峾沦溛瀤，乍浥乍堆。豃如地裂，豁若天开。触曲厓以萦绕，骇崩浪而相礧。鼓㕉窟以漰浡，乃湓涌而驾隈。

鱼则江豚海狶，叔鲔王鳣，叔鲔王鳣，䱻鰊鰧鲉，鲮鳐䲝鲢。或鹿觡象鼻，或虎状龙颜。鳞甲璀错，焕烂锦斑。扬鳍掉尾，喷浪飞唌；排流呼哈，随波游延；或爆采以晃渊，或吓鳃乎岩间。介鲸乘涛以出入，鯼鮆顺时而往还。尔其水物怪错，则有潜鹄鱼牛，虎蛟钩蛇。蜦䗚鲎蝞，鲼𪓛𪓬𪓹；王珧海月，土肉石华。三蝬蜉江，鹦螺蜁蜗；璅蛣腹蟹，水母目虾。紫蚢如渠，洪蚶专车。琼蚌晞曜以莹珠，石蜐应节而扬葩；蜛蝫森衰以垂翘，玄蛎磈螺而碨䃁；或泛潋于潮波，或混沦乎泥沙。若乃龙鲤一角，奇鸧九头。有鳖三足，有龟六眸。赪蟞胏跃而吐玑，文魮磬鸣以孕璆。䖺䗤拂翼而掣耀，神蜧蝹蜦以沉游。䮀马腾波以嘘蹀，水兕雷咆乎阳侯。

渊客筑室于岩底，鲛人构馆于悬流。雹布余米，星离沙镜；青纶竞纠，缛组争映。紫菜荧晔以丛被，绿苔鬖髿乎研上，石帆蒙笼以盖屿，萍实时出而漂沫。其下则金矿丹砾，云精爥银；珕珋璇瑰，水碧潜琘。鸣石列于阳渚，浮磬肆乎阴滨。或颎彩轻涟，或焆曜崖邻。林无不溽，岸无不津。

其羽族也，则有晨鹄天鸡，鴢鷔鸥䲦。阳鸟爰翔，于以玄月。千类万声，自相喧聒。濯翮疏风，鼓翅獝䎉。挥弄洒珠，拊拂瀑沫。集若霞布，散如云豁。产毻积羽，往来勃碣。橉杞稹薄于浔涘，栛梿森岭而罗峰。桃枝筼筜，实繁有丛。葭蒲云蔓，䙬以兰红。扬皓毦，擢紫茸，荫潭隩，被长江。繁蔚芳蓠，隐蔼水松。涯灌芊萰，潜荟葱茏。鲮鯥䟸跼于垠隒，獱獭睒瞲乎厱空；迅蜼临虚以骋巧，孤玃登危而雍容。夔㸸踛㸸于夕阳，鸳雏弄翮乎山东。因岐成渚，触涧开渠。漱壑生浦，区别作湖。磴之以瀿瀷，渫之以尾闾。标之以翠蘙，泛之以游菰。播匪艺之芒种，挺自然之嘉蔬。鳞被菱荷，攒布水蓏。翘茎瀵蕊，濯颖散裹。随风猗萎，与波潭沲。流光潜映，景炎霞火。

其旁则有云梦雷池，彭蠡青草，具区洮滆，朱浐丹漅。极望数百，沆漾皛溔。爰有包山洞庭，巴陵地道。潜逵旁通，幽岫窈窕。金精玉英瑱其里，瑶珠怪石琗其表。骊虬樛其址，梢云冠其㟽。海童之所巡游，琴高之所灵矫；冰夷倚浪以傲睨，江妃含嚬而矊眇。抚凌波而凫跃，吸翠霞而夭矫。若乃宇宙澄寂，八风不翔。舟子于是搦棹，涉人于是㩘榜。漂飞云，运艅艎；舳舻相属，万里连樯。溯洄沿流，或渔或商；赴交益，投幽浪，竭南极，穷东荒。尔乃矖雰祲于清旭，觇五两之动静。长风颹以增扇，广莫䬅而气整。徐而不䬐，疾而不猛。鼓帆迅越，䞟涨截泂。凌波纵柂，电住杳溟。䨴如晨霞弧征，眇若云翼绝岭。倏忽数百，千里俄顷。飞廉无以睎其踪，渠黄不能企其景。于是芦人渔子，摈落江山，衣则羽褐，食惟蔬鲜。栫淀为涔，夹潈罗筌。筩洒连锋，罾䍣比船。或挥轮于悬踦，或中濑而横旋。忽忘夕而宵归，咏采菱以叩舷。傲自足于一呕，寻风波以穷年。

尔乃域之以盘岩，豁之以洞壑，疏之以沲汜，鼓之以潮汐。川流之所归凑，云雾之所蒸液。珍怪之所化产，傀奇之所窟宅。纳隐沦之列真，挺异人乎精魄。播灵润于千里，越岱宗之触石。及其谲变儵怳，符祥非一。动应无方，感事而出。经纪天地，错综人术，妙不可尽之于言，事不可穷之于笔。若乃岷精垂曜于东井，阳侯遁形乎大波。奇相得道而宅神，乃协灵爽于湘娥。骇黄龙之负舟，识伯禹之仰嗟。壮荆飞之擒蛟，终成气乎太阿。悍要离之图庆，在中流而推戈。悲灵均之任石，叹渔父之棹歌。想周穆之济师，驱八骏于鼋鼍。感交甫之丧佩，愍神使之婴罗。焕大块之流形，混万尽于一科。保不亏而永固，禀元气于灵和。考川渎而妙观，实莫着于江河。
咏松
李师中（宋代）

半依岩岫倚云端，独上亭亭耐岁寒。
一事颇为情节累，秦时曾作大夫官。
颂古
释道颜（宋代）

心不是佛，智不是道。
青山白云，落花芳草。
若是灵利阿师，终不回头转脑。
池上见鱼跃有怀姑熟旧游
陆游（宋代）

雨过回塘涨碧漪，幽人闲照角巾欹。
银刀忽裂圆波出，宛似姑溪晚泊时。
越山四见亭
刘瑾（宋代）

山山能作雨，面面尽来峰。倚遍栏干曲，归心曲曲同。
冬夜同寿门坐南香草堂闻雁
梁启心（清代）

清坐各无寐，初闻一雁过。冬心空外警，北思夜来多。

岁晚惊霜雪，天高畏网罗。草堂无恙在，相对意如何。
萧山口占
释绍嵩（宋代）

水鸟迎秋舫，红轮映曙霞。
冥冥小江树，淡淡满枝花。
碧草望中去，青山郭外斜。
天涯重回首，回首重伤嗟。
对酒歌 其三
王廷陈（明代）

伊吕称大贤，会合亦有因。汤文苟不逢，耕钓终其身。

人生一世间，如风激纤尘。下者投浊潦，高者入青云。

风力中不竞，飘转终沈沦。得失难预谋，谋之徒苦辛。

圣哲皆偶然，馀子何足陈。
秋兴 其一
孙觌（宋代）

云族正南鹜，日车遂西沈。倚楼孤客恨，伏枕故园心。

唧唧虫造哀，交交鸟遗音。危坐百感集，我何念之深。
观化十五首 其三
黄庭坚（宋代）

山回路转水深深，欲问津头谷鸟吟。隔岸野花随意发，小蹊犹忆去年寻。
景德北窗
吕本中（宋代）

云横树阴浓，雨涨溪水白。故人唤我出，已度蒸暑厄。

北窗非不佳，尚苦眼界窄。小楼隐床后，自与尘雾隔。

更怜昭亭山，相向有佳色。君能具鸡黍，略不厌须索。

我能知子穷，子亦能爱客。人生要如是，一举乃讽百。

我病思远引，未塞交友责。便当约诸公，归耕作长策。

囊无一钱赢，岁晚会有获。
嘲崔左丞
省吏（唐代）

崔子曲如钩，随例得封侯。髆上全无项，胸前别有头。
夜坐放歌书兴
张镃（宋代）

列星光芒远近同，天河横来压孤篷。溪容一碧看未尽，转入客子诗筒中。

筒中满贮千张纸，一路山川供役使。古来霅水足高人，吾宗首说元真子。

都缘抱负经济才，有口挂壁常懒开。樵青渔童与共载，大胜俗侣成群来。

可怜当时只名重，野鹤乘轩失威凤。虽闻肖像登九重，收奖空言亦何用。

过五百年孙更痴，布裘棕屩骨格宜。特来乃祖旧游处，三叫庶几亲见之。

见之不见俱莫问，人生只合将閒论。倘来簪绂付儿嬉，圣贤用晦初未闷。

拍舷还望星与河，此身或是张志和。一杯更醉投床睡，明日歌声犹震地。
国香（中宫生辰）
曹勋（宋代）

红染芙蓉。似晓霞丽日，秋满珠宫。瑞彩朝来，都做和气葱葱。共庆龟台降祉，化均凤历同风。升平助阴化，奉养余闲，翰墨鸾龙。

群仙移彩仗，尽红妆玉带，乐震霜空。响入千岩，芳桂香散房栊。劝寿天颜有喜，奉觞雁序雍容。蟠桃待从此，岁岁今朝，荐酒瑶钟。
未试即事杂书 其三
柳子文（宋代）

万户争看榜，三年此一开。异时千载遇，此日四方来。

价重连城璧，珍逾羽化杯。山梁欣有获，置网岂须媒。
青玉案·平生百绕垂虹路
张元干（宋代）

平生百绕垂虹路。看万顷、翻云去。山澹夕晖帆影度。菱歌风断，袜罗尘散，总是关情处。少年陈迹今迟暮。走笔犹能醉时句。花底自成心暗许。旧家春事，觉来客恨，分付疏篷雨。
夜立池边作
林希逸（宋代）

烦促耽凉夜，穹虚望碧霄。云行迎月入，波动带星摇。
余卧疾深村闻一二郎官今称继使闽越笑余迂古…因成此篇
韩偓（唐代）

枕流方采北山薇，驿骑交迎市道儿。雾豹只忧无石室，

泥鳅唯要有洿池。不羞莽卓黄金印，却笑羲皇白接z5.

莫负美名书信史，清风扫地更无遗。
寄中书同年舍人
杨巨源（唐代）

晴明紫阁最高峰，仙掖开帘范彦龙。五色天书词焕烂，

九华春殿语从容。彩毫应染炉烟细，清珮仍含玉漏重。

二十年前同日喜，碧霄何路得相逢。
晓发严濑舟中和戴步振韵
史弥宁（宋代）

子陵滩下放船开，老我经行知几回。
别岩舂锄殊解事，冲烟冉冉送诗来。
九日与申伯叔易小饮
李纲（宋代）

上客相从称玉觞，楚天杳杳湛清光。紫茱黄菊有佳色，白蟹赪鳞聊共尝。

自哂三朝为逐客，常于九日旅殊方。十年往返成何事，赢得萧萧满鬓霜。
黄河清
王哲（金朝）

根固源澄冥锁户，清清坚守深洞。转加温暧，悉屏严凝寒冻。别是风流雅致，顿知得、超升管中。自开悟长生遇，玉花正好拈弄。元初本有真灵，明明处、这回搜见铅汞。便令结成，一粒金丹堪贡。显现祥光瑞耀，更来往、随鸾引凤。十洲三岛神仙喜，庆迎共＊。
平远楼
于立（元代）

对酒川光湿，钩檐爽气浮。地从天际没，水近日边流。

树密烟藏寺，蘋生绿满洲。幽人有佳兴，于此一登楼。
宿新安江深渡馆寄郑州王使君
朱长文（宋代）

霜飞十月中，摇落众山空。孤馆闭寒木，大江生夜风。

赋诗忙有意，沈约在关东。
金刚随机无尽颂 其三 一合相理分第三十
释印肃（宋代）

有为皆幻梦，无为常不动。可惜这圆光，把与髑髅弄。
惜舟
刘克庄（宋代）

生世谁令抱百忧，点黄不肯上眉头。
江边风雨飘蓬箬，爱惜扁舟一夜愁。
和赵晦之司户三首
郑刚中（宋代）

老过日斜时，贫唯悬磬室。
释耒著青衫，自顾亦何得。
方作斗升计，敢惮簿书役。
相观摩善道，正赖朋友力。
夕月十首
佚名（隋代）

［圜钟为宫］金行告遒，玉律分秋。
礼藏西郊，毖祀聿修。
精意潜过，永孚于休。
神之听之，爰格飚施。
观怀素自序帖真迹柬原博太史
李东阳（明代）

吾乡上人老藏真，挥毫作字精入神。金书石刻世已少，况乃缣素随风尘。

大江东南天万里，流落数颗骊龙珍。百尺高门若深海，腰絙欲入茫无津。

吴公好古得奇货，传借数手来乡邻。后堂开扃许坐我，展卷故觉情相亲。

嗟予生晚见亦晚，三十六年空复春。苏黄二老尚莫睹，犹喜未乏前生因。

向来摩本已酷似，昔见其影今其真。临池对影不自陋，涂抹欲效西施颦。

愿携纸墨就几格，亟往不避僮奴嗔。馀光东壁幸不惜，且复照我西家贫。

请君勿返连城璧，留待他时慕蔺人。
赠崔元儒
元稹（唐代）

殷勤夏口阮元瑜，二十年前旧饮徒。最爱轻欺杏园客，

也曾辜负酒家胡。些些风景闲犹在，事事颠狂老渐无。

今日头盘三两掷，翠娥潜笑白髭须。
满江红 寿太守子三月廿六
佚名（宋代）

五五芳辰，园林遍、十分春景。见瑞香喷兽，烛摇红影。

知道文星初度旦，细腰歌舞娇姿逞。颂椒觞、捧献更殷勤，君拚饮。

英雄威，风凛凛。文章腹，千机锦。看青毡复旧，父风挺挺。

桂子兰孙齐彩戏，祝教寿比天难尽。况深居、潭府胜蓬莱，真仙境。
谢朱促玉二首
刘宰（宋代）

夫子知名浙水西，妙年奥学洞几微。
一官薄领身如寄，万里云霄步若飞。
诗苦何妨同杜老，说难终不羡韩非。
拟酬白雪阳春句，愿借天孙织女机。
梅月为蚤虱所苦各赋二绝·蚤
刘克庄（宋代）

稍出床敷上，忽逃衣缝中。
说文真有理，字汝曰跳虫。
和卧龙招隐吟
释道璨（宋代）

武侯与晦翁，千载两名流。
各以一臂力，能镇百世浮。
神游天地间，或为山阿留。
心期有佳人，驾言写幽忧。
水流崖华开，山空明月秋。
桂树影团团，乳鹿鸣呦呦。
荐菊秋盈筐，酌茶花满瓯。
两翁来不来，徘徊驻归驺。
草堂书怀
释智圆（宋代）

浮华念久绝，闲卧爱茆堂。
门外沧洲阔，闲中白日长。
庭寒频坠果，炉暖忽飘香。
寂寂无他事，谁知世路忙。
华亭百咏·谷水
许尚（宋代）

短櫂经由处，风披藻荇香。
中宵孤鹤唳，片月映沧浪。
初南食贻元十八协律
韩愈（唐代）

鲎实如惠文，骨眼相负行。蠔相黏为山，百十各自生。

蒲鱼尾如黏，口眼不相营。蛤即是虾蟆，同实浪异名。

章举马甲柱，斗以怪自呈。其馀数十种，莫不可叹惊。

我来御魑魅，自宜味南烹。调以咸与酸，芼以椒与橙。

腥臊始发越，咀吞面汗騂.惟黏旧所识，实惮口眼狞。

开笼听其去，郁屈尚不平。卖尔非我罪，不屠岂非情。

不祈灵珠报，幸无嫌怨并。聊歌以记之，又以告同行。
紫翠丹房
王汝玉（明代）

洞门深锁凤城春，迥隔长安陌上尘。云里山光搴幕入，雨中柳色过窗新。

自缘习静成閒逸，非欲逃名事隐沦。想见斋居清昼永，药炉丹灶每相亲。
文宣王及其弟子赞 其二十七
赵构（宋代）

念昔颛孙，商德与邻。学以干禄，问以书绅。参前倚衡，忠信是遵。

色取行违，作戒后人。
秋风歌
方回（元代）

君不见七月一日海上风，浙水西东淮水东。
盐亭网户十万许，潮头三丈一扫空。
高门大屋耸金碧，瞬息浮入龙王宫。
官吏军民不知几，肉无肥瘦鱼腹中。
纵尸横骨互撑拄，蝇蚋姑嘬鹰鸇同。
人家妇女金缠臂，恶少斫之残血红。
富商大贾浮巨舶，犀象珠玑夸豪雄。
三五百艘□□□，□□纸船纸梢工。
善登高树毒蛇满，善泅有蛇缠其躬。
□□□家无一口，甚寇屠戮兵战攻。
我忆淳熙前辛丑，赤地□□飞蝗虫。
江南人才殊未少，南康救荒赖文公。
我忆嘉熙□辛丑，西湖涸底舟不能。
人肉馒头市肆卖，艮山门潮尧水洪。
水旱厄运古来有，皇天得不怜民穷。
辛丑定数不可免，愿言少杀神怨恫。
次韵德升颐轩诗五首 其五
葛胜仲（宋代）

外物年来论已齐，眼看人事浪推移。禨祥白犊何劳问，宠辱黄粱共一炊。
和苏唐卿
张颂（宋代）

重惜欧阳滁记好，模刊翠琰费堂新。文华起焰冲星斗，篆法通灵动鬼神。

观妙每多师道客，仰高常有慕贤人。璨然辉日如辰象，不朽宜为万世人。
颂证道歌·证道歌
释印肃（宋代）

河沙如来同共证，光光相彻无余剩。
各申右手摩其顶，龙天万亿咸归命。
即事十二首 其七
李光（宋代）

过却东桥即是村，浣纱人出闹纷纷。倚筇争向前滩望，涨水潮来减几分。
明晨同徵甫在明游玉龙洞题名其上
黎民表（明代）

龙去山前空白云，流泉㶁㶁静偏闻。梯悬地底星辰见，天入壶中气象分。

持钵懒过香积寺，封书谁识洞庭君。青苔石上聊镵记，千载休疑鸟篆文。
句
李质（唐代）

古木愁撑月，危峰散堕江。
中秋风雨再用悬字韵
陈镒（明代）

长天雨暗中秋月，兔影蟾光隔雾烟。疲戍抱关双泪冷，小儒忧国寸心悬。

阴晴天意讵能测，悲乐人生只自怜。赖有桂花香酝藉，挑灯孤坐不成眠。
金缕曲 花影同竹士作
王倩（清代）

到眼朦胧极。记宵来、墙阴帘角，似曾相识。四壁横陈扶不起，愁煞棱棱玉骨。

讶消瘦、比侬还怯。枝叶模黏香气淡，恁空空、怎把秦宫活。

工写照，五更月。

浑身滴露何常湿。只无端、银灯狡狯，弄它明灭。几度临风教起舞，不管阿娇无力。

怪一霎、将人抛撇。胡蝶绕阶栖未稳，怅成烟、紫玉谁能即。

痴小婢，欲偷折。
岁暮杂感
陆游（宋代）

岁尽霜雪稠，相望僵万木；天岂私梅花，独畀此芬馥。
高标我自有，何憾老空谷。
人言和羹实，晚或参鼎餗。
哀哉世论卑，污我麈外躅。
谁能湔祓之，写真配修竹？
潇湘八景 其五 洞庭秋月
周密（宋代）

西风始波木叶下，广乐谁张洞庭野。玉光千顷浸明河，露泫珠房冷铅泻。

飞吟一剑风泠泠，桂香倒射鱼龙腥。何人扁舟弄孤笛，尚疑鼓瑟闻湘灵。
送何孟侯先生之平原
赵抃（宋代）

束书携剑出西州，恩旧相欢事远游。架上昔曾穷圣卷，幄中今好赞宾筹。

也知贤帅须青眼，应念慈闱已白头。到日欲凭归信杳，寒鸿成阵叫清秋。
中丞阮公书七代诗僧额为赠拈此奉谢
禅一（清代）

七代传衣翰墨缘，新标斋榜有高贤。文如北斗珍韩子，集少红楼愧广宣。

新涨拍堤初过雨，妙香浮槛乍开莲。万峰深处光华甚，不让题梁玉局仙。
盘洲杂韵上 瑞香
洪适（宋代）

紫苞杨柳叶，奇绝锦熏笼。香气阗襟袖，清尊为汝空。
喜寓轩张梦符侍郎下访
方回（元代）

事业更篇章，从来例姓张。
茂先同晋轨，子寿振唐纲。
云仍今接踵，月旦早名扬。
神剑干将出，高冠獬豸昂。
褰帷初鄂渚，杖斧复钱塘。
士类星杓仰，文声电泽滂。
四愁肩慷慨，七命敌铿锵。
暖酹梅边冢，春遨柳下航。
留题存感慨，属和笑奔忙。
羸劣惭形秽，含弘赖疾藏。
一离湖曲路，五换岁干阳。
诵句思诗伯，除官说侍郎。
班联参冢宰，铨部佐文昌。
北壤蠙蛛割，南邦翠荡翔。
雪寻浮玉渡，月认涌金墙。
不鄙侨栖陋，来同雅话长。
有书兼笔砚，无酒但茶汤。
衰谢时维迈，羁穷气尚刚。
斯人一青顾，怀古视穹苍。
武陵春（信丰揖翠阁）
赵师侠（宋代）

乍雨笼晴云不定，芳草绿纤柔。燕语莺啼小院幽。春色二分休。

试凭危栏凝远目，山与水光浮。滚滚闲愁逐水流。流不尽、许多愁。
涿州早发
张岳崧（清代）

月华露叶望微茫，马色鸡鸣破晓凉。天上觚棱如梦远，故园风景与愁长。

招邀却喜逢贤主，城市犹能说古皇。南去关河多胜概，惭无佳咏壮归装。
赠俞次孟
洪咨夔（宋代）

古屋无过客，新凉得可人。
为回黄觳觫，同饭紫轮囷。
社雨初华稻，秋风未老苹。
扁舟苕霅去，诗料正横陈。
冬日读白集爱其贫坚志士节病长高人情之句作
陆游（宋代）

君子亦有慕，不慕要路津；君子亦有耻，不耻贱与贫。
风俗未唐虞，诗书非一秦。
展转不能瞑，卧听鸡唱晨。
月季花
刘绘（明代）

绿刺含烟郁，红苞逐月开。
朝华抽曲沼，夕蕊压芳台。
能斗霜前菊，还迎雪里梅。
踏歌春岸上，几度醉金杯。
水调歌头（和郑舜举蔗庵韵）
辛弃疾（宋代）

万事到白发，日月几西东。羊肠九折歧路，老我惯经从。竹树前溪风月，鸡酒东家父老，一笑偶相逢。此乐竟谁觉，天外有冥鸿。

味平生，公与我，定无同。玉堂金马，自有佳处著诗翁。好锁云烟窗户，怕入丹青图画，飞去了无踪。此语更痴绝，真有虎头风。
清明杲饮二首
杨万里（宋代）

南溪春酒碧於江，北地鹅梨白似霜。
颓却老人山作王，更加食邑醉为乡。
春光如许天何负，雨点殊疏鷰不妨。
绝爱杞萌如紫蕨，为烹茗碗洗诗肠。
柳梢青（晚凉到季父处观荷，花心已敛，遂赋比）
陈著（宋代）

淡淡新妆，盈盈娇态，谁道荷花。料想香肌，不禁畏日，翠盖儿遮。

我来胜赏高歌。故敛著、芳心为何。莫是伊花，恨余来晚，欲媚晨霞。
和杨大年馆直诗
张表臣（宋代）

翰林历历侵华盖，禁掖明朝侍紫微。
自昔词臣最清切，帝宸高拱借光辉。
送高三十五书记
杜甫（唐代）

崆峒小麦熟，且愿休王师！
请公问主将：焉用穷荒为？
饥鹰未饱肉，侧翅随人飞。
高生跨鞍马，有似幽并儿。
脱身簿尉中，始与捶楚辞。
借问今何官？触热向武威？
答云一书记，所愧国士知。
人实不易知，更须慎其仪！
十年出幕府，自可持军麾。
此行既特达，足以慰所思。
男儿功名遂，亦在老大时。
常恨结欢浅，各在天一涯；
又如参与商，惨惨中肠悲。
惊风吹鸿鹄，不得相追随，
黄尘翳沙漠，念子何当归。
边城有馀力，早寄从军诗！
康王洞呈同游讷禅师
郭祥正（宋代）

康王洞口无尘埃，青山崭岩水邅回。飞桥百尺渡天险，下听谷响如奔雷。

凭栏要识物外物，泬寥寥兮何有哉。但见东阜耸楼阁，碧瓦鳞鳞何崔嵬。

虹电披猖雨新歇，金云点缀芙蓉开。斜阳疏光照不入，异景万变谁能裁。

仙家遗象已可爱，是时况与禅宗来。瞳人照耀骨森竦，皎如皓月凌寒梅。

险句卷起谷帘水，真珠万斛收苍崖。猿不能啼鸟无语，巨石枯木为之摧。

达即善用用即妙，斯游何异登蓬莱。回头碌碌利名士，日蠹日朽令人哀。
送德符还阳翟并简陈叔易
邹浩（宋代）

霜严识苍柏，火烈知黄金。不有小人谤，孰窥君子心。

前程已如此，纷纷矧于今。衡门杜朝夕，巧舌犹追寻。

一与接为构，何以逃交侵。任大始多事，由来天意深。

北风动秋夜，兴落西山岑。逸驾岂受挽，耿耿聊分襟。

太丘阻眉宇，为我先寄音。渔父可师否，兹焉共浮沉。
再题州宅
张伯玉（宋代）

昔览微之州宅篇，待将屏障写山川。
更看白傅明月句，欲上高楼跨紫烟。
盘纡星斗旁六郡，零落风骚三百年。
乔木自存人自远，可怜香案旧神仙。
偶书
郑刚中（宋代）

帝恩容贷比天宽，天见孤臣涕泪潸。
数日得看书半卷，一身犹占屋三间。
团团便是故乡月，叠叠只如东越山。
第引沧浪澡心骨，尧云终自不违颜。
吴大帝庙
王十朋（宋代）

樊山八字形长在，汉鼎三分国尽墟。安乐故宫犹庙食，遗民时荐武昌鱼。
晚窗即事
黄庚（元代）

一枕纱窗下，池塘草梦残。
炷云金鸭暖，滴露玉蜍寒。
晋帖从头写，唐诗著眼看。
晚来吟思倦，和月凭阑干。
密直杜公作镇于魏天章李公领使于魏明复先生
石介（宋代）

古魏信名地，曹刘遗英躅。
李唐三百年，怅为干戈蹴。
建安风不还，南皮草空绿。
寥寥千馀祀，风流今始续。
李杜二贤公，清猷镇雅俗。
诗名占唐代，二公本名族。
圣时还并生，声烈相薰馥。
朝延倚金汤，天子恃心腹。
盛德击物怀，威望憬夷服。
千里无惊烽，三军安食粟。
休然德化厚，苍生坐蒙福。
先生服仁义，怀道轻爵禄。
非其人不取，一簞亦自足。
陈番知人明，文侯好士笃。
解榻延徐孺，过门轼干木。
今留二公馆，德修令间淑。
熙道冨天爵，孝悌闻乡曲。
孔孟信可蹈，圣贤良自勗。
汉庭新射策，骤升校书局。
魏县方百里，君命往养育。
二公佐世杰，二贤不碌碌。
相与施礼让，物归不待宿。
相与讲道义，教行如流速。
贤人时遘会，间不容薄糓。
五百年一贤，今乃同时生。
千里犹比肩，四贤今连甍。
相聚诚可乐，相得良有情。
我媿孤且陋，徒抱此寸诚。
处乾叹无首，在泰非汇征。
出门皆同人。坎坎于郊行。
独鹤远无和，栖栖在阴鸣。
安得双飞翼，一翥邺都城。
文宣王及其弟子赞
宋高宗（宋代）

天清日明，密雨曷有。
师命持盖，子亦善扣。
惟夫子博，三才允究。
学者之乐，所得遂茂。
和乐天诮失婢榜者
刘禹锡（唐代）

把镜朝犹在，添香夜不归。鸳鸯拂瓦去，鹦鹉透笼飞。

不逐张公子，即随刘武威。新知正相乐，从此脱青衣。
秋日览物有感寄丁御史子坚
邓雅（元代）

鸳鸾有定偶，鸿燕无同时。览物遽兴感，怀人复生悲。

情深托绸缪，道远成暌离。疑义谁与析，良晤终难期。

峨峨葛峰高，瀰瀰清江肥。何当共钓游，永与尘事违。
别墅 其二
刘仲尹（金朝）

风雨驱寒入弊裘，閒斋气味冷飕飕。年华过眼惊飞鸟，利禄催人窘督邮。

灶下旋添温坑火，床头剩买读书油。可人谁似黄夫子，著意裁诗寄四休。
遣兴二首 其二
唐庚（宋代）

八千岐路愁何补，四十光阴老亦宜。此去只堪犀首饮，向来都是虎头痴。

逢时有道其如命，得意无言所恨迟。诗债即今浑倚阁，新篇惟有莫相疑。
俞荪墅示以杂兴四首乃用危骊塘所次唐子西韵
陈著（宋代）

乾坤今似许，焮祸自非材。
危活矛头米，惊愁笛里梅。
世方淫佛老，谁肯问参囘。
太息复太息，吾徒何以哉。
重庆阃治十咏·横舟
李曾伯（宋代）

不早浮槎去，焉能罔水行。
叩舷谁共语，载不尽高情。
颂古九首·百丈再参马祖
释梵言（宋代）

风云会合又相期，觌面难明第一机。
霹雳一声天地迥，西河师子却生儿。
汉剑歌
贡奎（元代）

古剑粼粼一泓水，高堂脱鞘神光起。何年失势竟飞来，风雨灵雌泣渊底。

自从掌握归山人，句连铁锁羁烟尘。山石裂开鸣碧玉，土华蚀尽浮苍鳞。

天官下敕百灵守，呼吸云雷任驱走。或云其来由汉始，留侯佩从赤松子。

千载相传有定名，造物忘令书太史。君不见干将莫邪离复合，气冲牛斗森灭没，长鲸掉尾沧海阔。
读商君传
王令（宋代）

利害从来识所存，固难轻重与人论。
赵良不自身为客，刚欲都君使灌园。
苦根
张商英（宋代）

壑源山势上连云，合占南州第一春。自有化工钟粹气，时生灵叶奉严宸。
次韵曾帅遣意三首
郭印（宋代）

文章游戏里，政事笑谈馀。
种就三田药，编成一帙书。
情忘心自适，神定气长舒。
四海曾人子，何人可学欤。
金阊暮烟图
唐寅（明代）

霜前柿叶一林红，树里溪流极望空。
此景凭谁拟何处，金阊亭下暮烟中。
病起对镜作
王宠（明代）

闭户十日病骨僵，手龟发燥面色苍。
朱颜绿鬓不相待，俯仰天地为凄凉。
男儿勋业竟何在，镜中摸索求亡羊。
古来相马失之瘦，龙文虎脊空腾骧。
忆昨结客少年场，呼鹰走狗势陆梁。
金盘赌酒争五白，银烛娇歌弹《陌桑》。
谓言富贵唾手取，吹毛插翼森开张。
十年献赋不得意，貂裘宝玦无晶光。
平生酒徒渐零落，羞涩阴符垂虎囊。
学书无成学剑晚，歧路侧足心周章。
百年冰炭满怀抱，万里鸿鹄方翱翔。
明朝散发武陵去，夹岸桃花烟水长。
续郑郊吟
冢中人（唐代）

冢上两竿竹，风吹常袅袅。 ——郑郊

下有百年人，长眠不知晓。 ——冢中人
次韵赵端明万花园
方岳（宋代）

玉箫吹断知何许，柳径日长娇燕舞。
鹤城半掩人未归，数点春愁杏花雨。
钟陵饯送
白居易（唐代）

翠幕红筵高在云，歌钟一曲万家闻。

路人指点滕王阁，看送忠州白使君。
齐天乐 见《词综补》
许延礽（清代）

十年鸿雪邗江住，相逢选楼楼下。小字珠含，芳姿玉映，佳婿乘下来迓。

青琴调寡。是韦贯红妆，擘弦能亚。咏絮吟成，韵流松石古池榭。

乡关旋警燕幕，小村同避地，睽隔茅舍。静树乌啼，寒潮鲤讯，难慰椒窗晨夜。

鸾笙去也。叹一霎罡风，顿蔫桃帕。漫展瑶编，麝丸和泪写。
次韵公显见赠 其一
张纲（宋代）

李侯词气吐朝阳，光焰真成万丈长。绿发莫将尘土暗，会看它日照金章。
寄吕浩川池文仲兼柬田德远
李昱（明代）

桃花溪上行杯处，想见烟霞绕旧踪。一醉便成经岁别，百年能得几回逢。

新霜老树青红间，落日寒山紫翠重。好约城西田掾吏，杖藜相过兴从容。
招寇元弼兼呈白云庄张隐居
贺铸（宋代）

长铗长铗归来乎，十口想厌淮南鱼。
游宦非图饱而已，浮生且问乐何如。
定无佳客青樽酒，赖有古人黄卷书。
我亦尘埃同病者，与君长愧白云居。
谢僧寄茶
李咸用（唐代）

空门少年初志坚，摘芳为药除睡眠。匡山茗树朝阳偏，

暖萌如爪拏飞鸢。枝枝膏露凝滴圆，参差失向兜罗绵。

倾筐短甑蒸新鲜，白纻眼细匀于研。砖排古砌春苔干，

殷勤寄我清明前。金槽无声飞碧烟，赤兽呵冰急铁喧。

林风夕和真珠泉，半匙青粉搅潺湲。绿云轻绾湘娥鬟，

尝来纵使重支枕，胡蝶寂寥空掩关。
感兴
韦骧（宋代）

富贵功名岂足邀，鹪鹏所得各逍遥。古今多少难齐事，烛理都如见睍消。
希道使君入山再有佳句见及复次元韵因简老禅
张元干（宋代）

古涧寒泉可枕流，从渠庚伏在炎州。
杖藜端欲事幽讨，杯酒未容相劝酬。
坐上纵无居士客，山间聊为老禅留。
临沧亭外忘归路，他日逢君望旧游。
与声之藜阁雨窗夜话二首 其一
梅文明（清代）

西窗雨话夜绵绵，触恨缫愁绪万千。谁识灵台一轮月，照人肝胆自年年。
依韵酬沈仍长官惠葡萄
李复（宋代）

异果乘秋熟，分来道路长。
缄封湘箧重，题咏剡藤光。
气蓄西河润，山围大谷凉。
龙须初引水，马乳晚经霜。
衣薄轻铅粉，包圆小紫囊。
膏腴凝绀液，甘酢溢云浆。
蔗浥含余润，醅浮带旧香。
药经难仿佛，画笔漫形相。
泾洛宜秦土，汾岚利晋乡。
鳞差分万叶，珠实缀千房。
楚瑞惭萍实，江奴笑橘黄。
破酲生静爽，涤热慰新尝。
契阔初心在，提携远意将。
茂陵遗客老，痟病证仙方。
廨後木芙蓉
梅尧臣（宋代）

托根地虽卑，凌霜花亦茂。
物禀固不迁，人情自为陋。
幸与时菊开，谁嗟发孤秀。
楚人搴木末，已见离骚就。
残春感事十首
方回（元代）

登高高处望，万嶂一溪横。
不满千家市，今休十载兵。
训狐号永夜，猛虎迫荒城。
此亦关人事，忧端未易平。
弱魂梦亡女作
姚燮（清代）

弱魂汝何来，不畏风雪翔。凄然欲我语，无语牵我裳。

青红旧衣欲，整整三尺长。沈视好颜色，翻昧久死亡。

或我梦犹死，与汝魂徜徉。梦醒我魂在，汝去魂何方？

宿火炯照壁，脉脉其皇皇。开门寻汝魂，蒿目天色黄。

低烟亘平湿，吹作万瓦霜。霜气接江海，海上孤城荒。

城中湖上屋，水影交筼筜。水风摇孤灯，病人寒在床。

人病刻悲汝，心腑交摧伤。魂兮信有知，去慎毋相傍。

昔年汝病死，厝骨黄土冈。梨花两开落，临之无一觞。

哀饥饮邙露，谁为耶与娘？缘梦致邈感，旧恩汝未忘。

否因一气通，幻召无参商。灵草隔瀛弱，玉叶永萎𢦤。

安能悟达化，委念亡何乡。
题宣公祠
李曾伯（宋代）

凛凛清规百世师，功名仅见奉天时。
忠谋任起奸谀忌，感涕宁无士卒思。
落日桑榆存旧迹，西风芦苇护荒祠。
忠南流落何遗恨，留得良方遗后医。
题伴云樵唱
徐经孙（宋代）

佛法生憎绮语，道人安用樵歌。有时言外悟意，不觉山中烂柯。
春霁
高翥（宋代）

积雨才收云尽归，长空一色碧琉璃。日移帘影临书案，风飐瓶花落研池。

巢燕学飞犹恋母，笼鸡得食旋呼儿。眼看景物关情甚，喜为新晴赋此诗。
午暑睡起忽怀范武子走笔当简 其四
许及之（宋代）

暑风翕翕树头动，吹过井梧方是凉。拂拭桃笙阴处卧，谁知我亦出羲皇。
枕上闻急雨
陆游（宋代）

酒病羁愁一洗空，长歌高枕雨声中。
传闻溪港深三尺，明日扁舟处处通。
红梅
方惟深（宋代）

清香皓质世称奇，谩作轻红也自宜。
紫府与丹来换骨，春风吹自上凝脂。
直教腊雪无藏处，只恐朝云有散时。
溪上野桃何足种，秦人应独未相知。
山居
释志芝（宋代）

千峰顶上一间屋，老僧半间云半间。
昨夜云随风雨去，回头方羡老僧闲。
次韵签判丈牡丹
赵蕃（宋代）

长红小白总堪珍，一见名芳叹绝尘。
畴昔空传醉翁谱，只今如访洛阳春。
重跗固已称尤美，径尺真成出斩新。
好物坚牢世那有，莫嗔采掇付厨人。
环波亭
曾巩（宋代）

水心还有拂云堆，日日应须把酒杯。
杨柳巧含烟景合，芙蓉争带露华开。
城头山色相围出，檐底波声四面来。
谁信瀛洲未归去，两州俱得小蓬莱。
冬日示杨季若梁天机
郑獬（宋代）

天河忽侧飞雹倾，丁丁屋瓦相敲鸣。
扑衣写下白玉粒，脚底踏敲真珠声。
官舍高屋苦濩落，此时不易孤客情。
颍侯恰寄玉泉酿，乳花甘滑琉璃清。
红糟淮白复脆美，佐之绿菘作吴羹。
纵谈往旧杂嘲戏，大笑觞倒金酒觥。
閒以罚令却寂默，四座睥睨如伏兵。
人生会合即为乐，况子归意凌青冥。
赤尾鲤鱼在泥滓，行见两翅穿鳞生。
跳身耸鬣望东海，苍崖枯涸埋层冰。
明年春风扫地起，一起万物皆光明。
麻姑山诗
吕南公（宋代）

陂陀土中石，含彩若龟贝。伊谁攻取之，传玩诧奇怪。

山家厌搜凿，养草事蔽盖。閒名偶流闻，尚自困酬对。

咨嗟人间世，岂直文为害。大有可用姿，难能免侵败。

他山石不美，粗杂等顽块。奈何亦争求，烂漫入磨扢。

情知既有物，顺以除恶爱。不然悠悠生，孰在形器外。
师夔令尹作树石图以寄其友黄君复纪别时之景也阅而有赋二绝 其一
林弼（明代）

杨柳江头送客归，暮潮初落见渔矶。画图无限怀人意，云树依依又夕晖。
阻溪涨宿诸暨县上省院
汪藻（宋代）

暑湿倦行役，依投得禅关。空堂纳清风，坐见香霏还。

积水共天远，高僧与云闲。传闻扁舟人，宿昔庐兹山。

姝者已千载，诸峰高烟鬟。当时功名成，止在谈笑间。

今岂无国士，宸游一何艰。凭高望行朝，小雨犹斑斑。
仪真别越客
张和（明代）

落日照芳草，长风吹断云。沧洲送归客，远道惜离群。

樽酒何年共，江帆此路分。篷开独回首，鸣雁不堪闻。
诗三首
佚名（宋代）

妖魂受赐欲报郎，夜夜飞人重城裹。
幽诉千端朗不听，倾心吐肝儿不止。
月夜鼓琴
李处权（宋代）

清风泛寒露，夜久气转凉。
恍然幽梦觉，明月及我床。
披衣起独坐，爱此数尺光。
兴来御桐君，正始其可忘。
山高既峨峨，水流亦汤汤。
方当志获麟，故宜鄙求凰。
永怀嵇叔夜，复思蔡中郎。
妙处与心会，乐哉殊未央。
敷文阁学士李仁甫挽词十绝
周必大（宋代）

是是非非口即心，扫除人伪只天真。
身全五福仍通贵，造物因公劝善人。
过龙井辩才退居
张扩（宋代）

南山北山天接连，西湖环山水涵天。佛宫鳞鳞割人境，胜日杖履相周旋。

久闻龙井未得到，神龙卧靳俗语喧。脱身干戈偶不死，步屧十里沙石坚。

眼明见此屋突兀，修廊广殿钟鼓传。笋芽供羹坐取饱，茶乳沃舌听谈禅。

塔中老人呼不起，至今墙壁尚炽然。诸孙其谁嗣衣钵，但见持律俱精专。

吾身误落世缨网，白发未解忧患缠。问龙乞地一席许，作庵共结香火缘。
寄龙山道士许法棱
刘长卿（唐代）

悠悠白云里，独住青山客。林下昼焚香，桂花同寂寂。
上包祭酒
孟郊（唐代）

岳岳冠盖彦，英英文字雄。琼音独听时，尘韵固不同。

春云生纸上，秋涛起胸中。时吟五君咏，再举七子风。

何幸松桂侣，见知勤苦功。愿将黄鹤翅，一借飞云空。
次韵曹久可见寄
陈著（宋代）

古道难知薄俗新，穷涂别语记城闉。
君携夙学长湖塾，我寄残生农望春。
相见笑谈虽未准，一诗来往尚堪论。
出门凝眺空销黯，流水行云冷看人。
小孤山
何中（元代）

牵牛与织女，河汉有时渡。小姑绿发深，隔与彭郎语。

流水去仍回，望郎郎不来。精神有相贯，形迹难相猜。

年华朝又暮，江头晴又雨。灵风吹断矶，行人听钟鼓。
南歌子
周紫芝（宋代）

蝉薄轻梳鬓，螺香浅画眉。西湖人道似西施。人似西施浓淡、更相宜。
画烛催歌板，飞花上舞衣。殷勤犹劝玉东西。不道使君肠断、已多时。
使青夷军入居庸三首
高适（唐代）

匹马行将久，征途去转难。
不知边地别，只讶客衣单。
溪冷泉声苦，山空木叶干。
莫言关塞极，云雪尚漫漫。

古镇青山口，寒风落日时。
岩峦鸟不过，冰雪马堪迟。
出塞应无策，还家赖有期。
东山足松桂，归去结茅茨。

登顿驱征骑，栖迟愧宝刀。
远行今若此，微禄果徒劳。
绝坂水连下，群峰云共高。
自堪成白首，何事一青袍。
次韵前人形役
陈著（宋代）

谁能禅寂效裴休，自爱清名慕李舟。
云路中年开辙迹，风波晚岁转船头。
见花如融时难痛，遇事生根老滞忧。
但欲渔樵相尔汝，怕人知我问来由。
除夜共蒋力父有秋宿南浦馆
王迈（宋代）

客里逢年酒半醺，篝灯课送穷文章。
对休共听巴山雨，入梦休思巫峡云。
好整衣冠朝北阙，新栽桃李属东居。
平明各把菱花看，黄子上眉间已十分。
对酒
韩淲（宋代）

马周新丰酌，谁能复悠然。孟公投辖饮，有客亦可怜。

君当恕醉人，渊明真欲眠。速相就一斗，杜老青铜钱。

何如山牖秋，指点邻瓮边。
长夜吟
俞明震（清代）

空江夜坐云崔嵬，合沓群山如马来。眼前瞬息恣万变，胡为墨守相争猜。

新民有术不能道，沧桑一剧悲者笑。鬼神毕竟误苍生，迷信何曾有宗教。

达官解事但形模，宪法不启愚民愚。百年积弱有天意，朝三枉自尤群狙。

滩头水寒千丈落，颓波散尽趋大壑。洗涤山川有雨声，莫诉烦冤向寥廓。

盘空大地如车轮，日光所被物态新。若使地轴不自转，谁是茫茫长夜人。

繁霜夜陨乌啼苦，荒江此境成终古。错怨东方不肯明，那识西天日方午。
钱塘观潮
宗渭（清代）

落日海门下，钱塘潮正来。半江堆响雪，两岸起惊雷。

倾刻银山合，奔腾白马回。夫差遗恨处，终乏霸王才。
听航船歌十首
方回（元代）

十千债要廿千偿，债主仍须数倍强。
定是还家被官缚，且将贯百寄妻娘。
阿虞试晬戏作
楼钥（宋代）

阿虞匍匐晬盘中，事事都拿要学翁。最是传家清白处，不将双手向顽铜。
句 其五
释惠崇（宋代）

野人传相鹤，山叟学弹琴。
和张耒高丽松扇
苏轼（宋代）

可怜堂堂十八公，老死不入明光宫。万牛不来难自献，裁作团团手中扇。

屈身蒙垢君一洗，挂名君家诗集里。犹胜汉宫悲婕妤，网虫不见乘鸾子。
闻里谣效古歌
李绅（唐代）

乡里儿，桑麻郁郁禾黍肥，冬有褴襦夏有絺。

兄锄弟耨妻在机，夜犬不吠开蓬扉。乡里儿，醉还饱，

浊醪初熟劝翁媪。鸣鸠拂羽知年好，齐和杨花踏春草。

劝年少，乐耕桑。使君为我剪荆棘，使君为我驱豺狼。

林中无虎山有鹿，水底无蛟鱼有鲂。父渔子猎日归暮，

月明处处舂黄粱。乡里儿，东家父老为尔言，

鼓腹那知生育恩？莫令太守驰朱轓，悬鼓一鸣卢鹊喧。

恶声主吏噪尔门，唧唧力力烹鸡豚。乡里儿，莫悲咤。

上有明王颁诏下，重选贤良恤孤寡。春日迟迟驱五马，

留犊投钱以为谢。乡里儿，终尔词。我无工巧唯无私，

举手一挥临路岐。
游善区寺
王谌（南北朝）

闲来古寺欲忘归，无奈征尘染素衣。
绿叶云稠荒涧水，白云青湿旧禅扉。
窗涵远色明丹篆，钟冒岚烟入翠微。
盛世登封今已矣，断碑无语对斜晖。
永遇乐
晁端礼（宋代）

龙阁先芬，凤毛荣继，当世英妙。峻岳储灵，长庚应梦，还庆佳辰峻。黄花浥露，碧瓦凝霜，香馥郡斋清晓。忆当年、青云平步，共喜骤跻华要。

阴功厚德，玉符金篆，锡与世间难老。注意方浓，分符屡请，雅志人应少。棠阴无讼，乐府新教，正好醉山频倒。有谁莱衣游戏，萱堂寿考。
心竟恁地歌
白玉蟾（宋代）

我生不信有神仙，亦不知有大罗天。
那堪见人说蓬莱，掩面却罗渠风颠。
七返还丹多不实，往往将谓人虚传。
世传神仙能飞升，又道不死延万年。
肉既无翅必坠地，人无百岁安可延。
满眼且见生死俱，死生生死相循旋。
翠虚真人与我言，他所见识大不然。
恐人缘浅赋分薄，自无寿命归黄泉。
人身只有三般物，精神与气常保全。
其精不是交感精，廼是玉皇口中涎。
其气即非呼吸气，乃知却是太素烟。
其神即非思虑神，可与元始相比肩。
我闻其言我亦怖，且怖且疑且擎拳。
但知即日动止间，一物相处常团圆。
此物根蒂乃精气，精气恐是身中填。
岂知此精此神气，根於父母未生前。
三者未常相返离，结为一块太无边。
人之生死空自尔，此物湛寂何伤焉。
吾将矍然以自思，老者必不虚其言。
是我将有可爱业，渠必以此示言诠。
开禧元年中秋夜，焚香跪地口相传。
朅尔行持三两日，天地日月软如绵。
忽然嚼得虚空破，始知钟吕皆参玄。
吾之少年早留心，必不至此犹尘缘。
且念八百与三千，云鹤相将来翩翩。
送田表圣出知陈州
郭忠恕（宋代）

客里暌离已不堪，何当出守正移骖。
孔融在汉人应惮，善感鸣唐罪自甘。
义重不嫌身死万，忧深宁忍口缄三。
陈州亦是天朝地，好为疮痍雨露覃。
读笠泽丛书三首
杨万里（宋代）

笠泽诗名千载香，一回一读断人肠。
晚唐异味同谁赏，近日诗人轻晚唐。
诗二首 其二
张方平（宋代）

剡中盛事自南朝，太守诗人趣亦高。我岂匏瓜常系此，酒船搥鼓兴犹豪。
疏影 自题“种菊补篱图”
翁瑞恩（清代）

卜居幽独。喜荒园小小，遥隔尘俗。桃柳僵眠，断涧颓垣，几番曾俗修筑。

一壶尚有容身地，况占得、数椽老屋。漫思量、魏紫姚黄，守素莫如种菊。

分得邻家佳种，轻携鸭觜去，篱畔细斸。摘芯煎茶，犹胜餐霞，日采幽香盈掬。

秋深开到黄花候，看麂眼、补来曲曲。叹浮踪、岁月频移，倚遍闲庭修竹。
崇恩太后升祔十四首 升降殿用《熙安》。
郊庙朝会歌辞（宋代）

笙箫纷如，陟彼庙庭。锵锵佩玉，怀兹先灵。神保聿止，音容杳冥。

繁禧是介，万年惟宁。
寄王小池
钟昌（明代）

二月云烟傍翠岑，百年怀抱故人心。天涯雨色愁羊角，春日风光忆凤林。

孤馆夜寒灯寂寂，小池花好树森森。相逢咫尺人如许，时对音书泪不禁。
句 其一
郑居中（宋代）

丘壑未应容谢傅，衮衣行见命周公。
绝句 其三
王谌（南北朝）

过了荼蘼与素馨，一春风雨欠追寻。却从立夏晴多日，策杖闲来看绿阴。
夙兴弄笔偶书
陆游（宋代）

忧患熏心少睡眠，鸡号窗白一欣然。
道旁岁晚貂裘弊，灯下书成铁砚穿。
杜老惯听儿索饭，郑公何啻客无毡。
春风不解嫌贫病，尚拟花前醉放颠。
和题水口草市
史浩（宋代）

饭裹绿荷朝趁市，香浮青瓮晚登楼。凭谁写入鹅溪绢，一簇人烟古渡头。
赴广陵道中三首 其三
晁补之（宋代）

杨柳青青欲哺乌，一春风雨暗隋渠。落帆未觉扬州远，已喜淮阴见白鱼。
饯赵提干次李彦中韵
曾丰（宋代）

解组图南日，携壶贺下时。
三杯几绝倒，明日两差池。
足迹随蓬转，颠毛与雪期。
我愁行未得，更赋送行诗。
南康郡牧陆肱郎中辟许棠先辈为郡从事，因有寄赠
郑谷（唐代）

末路思前侣，犹为恋故巢。江山多胜境，宾主是贫交。

饮舫闲依苇，琴堂雅结茅。夜清僧伴宿，水月在松梢。
游西山
蔡沆（宋代）

闻道西山胜，今朝始见山。
鹤鸣双剑动，宠喷紫霄寒。
人去台空古，墨灰沼未乾。
紫阳招不作，登眺共谁看。
斗百花 其三
晁补之（宋代）

斜日东风深院。绣幕低迷归燕。潇洒小屏娇面，仿佛灯前初见。

与选筵中，银盆半拆姚黄，插向凤凰钗畔。微笑遮纨扇。

教展香裀，看舞霓裳促遍。红飐翠翻，惊鸿乍拂秋岸。

柳困花慵，盈盈自整罗巾，须劝倒金盏。
采绿吟 上巳日小园桃花犹盛，柬招伯严、石甫、午诒、公倩小集
樊增祥（清代）

曲水流觞日，想绮陌草暖云香。吾庐可爱，茜红庭院，新绿池塘。

吾心人未远，青笺去，几经马肆鸡坊。待羊求开三径，桃花含笑相望。

低咏丽人行，谁曾为罗衣珠衱惆怅。隔竹听跫音，且笑抚斜阳。

念人生对酒当歌，还摹写兰亭两三行。江南乐，今夕斗茶，明朝乞浆。
盛山十二诗。竹岩
韦处厚（唐代）

不资冬日秀，为作暑天寒。先植诚非凤，来翔定是鸾。
次韵俞原举致谢高都官惠锦熏笼
董纪（明代）

穷巷东风气力微，尚能嘘拂到柴扉。燕冲细雨乌衣湿，花落閒庭雪点稀。

恨别江淹虽好赋，乞骸疏广未遄归。多情割赠熏笼锦，钿合分香出绣帏。
立春
刘攽（宋代）

岁阴已暗去，春色复潜动。嘉树欲芳华，归鸿杂清哢。

乾坤自长久，节物厌迎送。浊酒欢我愁，浩歌为谁纵。

古人尽流水，世事皆宵梦。白日少借留，青春亦公共。

举眼向高天，吾谋不能用。
鉴古韵语五十九首 其四十 肃宗代宗
孙承恩（明代）

克复劻勷日，勤劳亦守成。权阉播威福，悍后障聪明。

继世惟姑息，何时见治平。酿成藩镇乱，消沮愧王灵。
门前榕树
刘克庄（宋代）

木寿尤推栎与樗，观榕可信漆园书。
绝无翡翠来巢此，曾有蚍蜉欲撼渠。
五凤修成安用汝，万牛力挽竟何如。
山头旦旦寻斤斧，拥肿全生计未疏。
秋江偈
释祖钦（宋代）

漾漾银河玉宇流，净如白练冷光浮。
老胡一苇踏不著，零落西风断岸头。
和邓慎思天启有少年真喜事之句用其韵和
李公麟（宋代）

秋日同文馆，凄风动九回。乱云收暑去，一雨送寒来。

猥与英躔接，惭非藻鉴陪。雍畿兹吁俊，元祐看新魁。
和令狐相公南斋小宴听阮咸
刘禹锡（唐代）

阮巷久芜沈，四弦有遗音。雅声发兰室，远思含竹林。

座绝众宾语，庭移芳树阴。飞觞助真气，寂听无流心。

影似白团扇，调谐朱弦琴。一毫不平意，幽怨古犹今。
仙橘
李纲（宋代）

岩畔阴森橘树垂，青青亦有岁寒姿。我来恨在秋风后，不见霜包结实时。
次杨沪南以前区字韵送行
洪咨夔（宋代）

万里来鸿未有书，社前归燕与人俱。
涨痕落后杭巫峡，风力高时略太湖。
深愧平生嗟靖节，一匡天下望夷吾。
延英入定中兴业，早震天声到鬼区。
安成再逢黄平国
王庭圭（宋代）

忆昨相逢气益明，投书力诋汉公卿。一时末俗无高论，千古佳名属后生。

魏郡初徵狄仁杰，汝阳几缚李元平。行当献纳麒麟殿，看挽天河洗甲兵。
吾与吟 其一
顾允成（明代）

只对青山不著书，鸢飞鱼跃见天机。嗒然隐几吾忘我，梦觉人间是与非。
与秉之夜话兼寄时嘉
林光（明代）

何处登临费杖扶，平铺在眼尽夷途。从教鹤发催人世，不信牛衣泣丈夫。

木榻可疑他夜雨，松灯还照旧时书。乘田委吏都吾事，只把宣尼作范模。
神宗皇帝挽诗四首 其四
范纯仁（宋代）

祖祭连驰道，宸仪出殡宫。旌幡萦晓露，笳鼓咽悲风。

雨泣千官送，云奔万国同。丹心随笼水，先到裕陵东。
西江月·几点垂垂北斗
赵以夫（宋代）

几点垂垂北斗，一床悄悄西风。山河天地点尘空。月殿蟾蜍欲山。舌本琼浆甘彻，鼻端玉蕊香通。棋边切莫笑衰翁。个里本来空洞。
送施少才赴试南宫
杨万里（宋代）

十日九奔命，同行半倦新。
出城愁不早，思子悔何由。
脚底已衡岳，眼中犹橘洲。
似嫌疏过子，吾过更谁尤。
瀑布
倪钊（清代）

纵横怪石锁崩洪，积雨初晴震耳聋。五百蛟龙齐出峡，吟声直与水俱东。
次韵毛君见督和诗
苏辙（宋代）

新诗落纸一城传，顾我疏芜岂足编。
他日杜陵诗集里，韦迢略见两三篇。
浙行台山石红梅甚奇酒中赋呈蒙泉
尹台（明代）

太湖奇石紫杈枒，屈纽红梅万萼花。香扑冻帘浑舞雪，气烘晴院欲蒸霞。

高唐神女酣丹幄，洛浦仙妃倚绛纱。便与暖云成异锦，共君裁赋颂春华。
寄赵紫芝
徐照（宋代）

频年游阙下，近日喜言归。
及我成行役，与君还别离。
梦长忘路远，计拙任人非。
杨柳塘何处，要看题壁诗。
偈颂一百三十六首
释惟一（宋代）

照而常寂，寂而常照。
滟澦云开，玲珑月皎。
巍巍玉殿与琼楼，已见翚飞拄杖头。
赠桃源孙牧庵
蓝仁（明代）

道士何年始种桃，仙源深处不容舠。一林晓色丹霞散，双涧飞泉锦浪高。

烟火自应尘世隔，犁锄还共野人劳。采花食实年年事，住向名山几伐毛。
正月闺情
袁晖（唐代）

正月金闺里，微风绣户间。晓魂怜别梦，春思逼啼颜。

绕砌梅堪折，当轩树未攀。岁华庭北上，何日度阳关。
昌英知县叔作岁坐上，赋瓶里梅花，时坐上九
杨万里（宋代）

胆样银瓶玉样梅，此枝折得未全开。
为怜落莫空山里，唤入诗人几案来。
铅山遇霜
陈淳（宋代）

冒风冒雪冒霜寒，手足胼胝百状艰。
只为胸中春一点，未能忘世卧溪山。
送林户部敬夫出守雷州时敬夫以诗留别 其二
王世贞（明代）

五马虽荣未足酬，白门郎署少风流。惭无启事同新沓，薄有诗风答播州。

在宥总偏雷电至，不扬那为海波愁。贪泉便饮难移念，廉石将从压载留。
西湖游次韵赵见烛
王之道（宋代）

山镇在越泽在吴，东南形势凭江湖。
不知弱水竟何处，恍若员峤连方壶。
海门潮至飞雪涌，天竺雨过遥青纡。
十年不见看愈好，正复妙笔那能图。
苍松摇风翠盖偃，芳草藉地柔茵铺。
僧舍朝游恣登览，酒楼夕醉争歌呼。
朅来挽仰春又晓，对花无语空长吁。
作诗既非拙者事，强欲写书编泽蒲。
伟哉得志佐明主，进退百辟称鸿儒。
应怜伺候奔走辈，终日趑趄仍嗫嚅。
送程公明
李新（宋代）

解颐诗训忆趋庭。四十专城发尚青。
屈指世间无此乐，路行争看老人星。
绍兴十三年发皇后册宝十三首
佚名（隋代）

太任徽音，太姒是嗣。
则百斯男，周室以炽。
天子万年，受兹女士。
如姒事任，从以子孙。
送吴黯赴阙
晁补之（宋代）

我初官此君未来，君今去此我未往。
翻飞岂不慕缅邈，留滞何能悲鞅掌。
学道平生昧蹊径，半世端如走榛莽。
古人曾病田甫田，切磋安可去吾党。
东风消雪送鸿雁，南国连山生筱簜。
为当归梦五湖中，会有高名百寮上。
次韵张子开次子试晬
陈著（宋代）

闻昔宁馨儿，如马千里驰。
或秀如芝兰，或如饤坐梨。
居易生七月，已能指无之。
又比令狐楚，五岁善属辞。
是皆非偶尔，阴有造物司。
吾党正气旺，杨泣墨子悲。
谁知世变极，所见及所期。
卓哉子张子，不问今何时。
种德以种子，愈出而愈奇。
元方既及冠，可宝已不赀。
经史日研精，甚于渴与饥。
百发当百中，善射如由基。
亦曰厚自积，王魏不仕隋。
再索又得儿，照室光陆离。
今朝岁一周，岐嶷傲娥羲。
丛珍试初步，动觉应矩规。
粲粲文在手，炯炯白在眉。
但喜家传昌，浮机岂终危。
宙宇一开泰，扶植须人为。
在外寄藩屏，在朝资栋仪。
虽当保抱中，方来事可龟。
风埃自澒洞，庭阶且燕熙。
眼底双凤雏，笑唾燕雀卑。
而况表独立，硬脊非韦脂。
观志既有人，一脉如抽丝。
作室必肯堂，何患不塈茨。
此事真庆事，他事非所怡。
我老拙已固，无能说项斯。
来诗走风樯，难用蠡管窥。
趁笔聊示耳，深愧无精思。
寄浮图慧海
岳飞（宋代）

湓浦庐山几度秋，长江万折向东流。
男儿立志扶王室，圣主专东灭虏酋。
功业要刊燕石上，归休终伴赤松游。
丁宁寄语东林老，莲社从此著力修。
辽海望医巫闾
释今无（明代）

大渝关外医巫闾，细柳营前万仞孤。今日天涯人更望，边台云里一株榆。
鸠
梅尧臣（宋代）

一世为巢拙，长年与鹊争。
欲知云脚雨，先向屋头鸣。
颈上玉花碎，臆前檀粉轻。
何时将刻杖，扶助老夫行。
舟至都昌初见庐阜连日阴雨忽尔晚晴云气顿收
王之望（宋代）

久思庐山游，忽至左蠡曲。
倚船初一望，秀色溢我目。
百里堆翠黛，千峰矗寒玉。
阴云知我来，收敛入山腹。
须臾变光景，尽出一山绿。
宛如几案间，青铜铸岩谷。
又如墙壁上，古画挂图轴。
水光晚苍茫，风气秋肃穆。
明朝南康岸，舣棹陟山麓。
欢喜不自持，一杯醉醽醁。
耕乐诗四首
袁甫（宋代）

一片灵明自有田，当仁那肯逊儒先。
归来不说溪山好，只说癯仙气浩然。
登黄楼
胡谧（明代）

山接青齐横翠黛，水兼汴泗入洪流。
西风落日凭栏处，廊庙江湖总击愁。
秋宵
史恩培（清代）

秋宵静坐冷于僧，参澈诗禅悟未能。也是置身图画里，菊花深处一书镫。
秋池
白居易（唐代）

洗浪清风透水霜，水边闲坐一绳床。

眼尘心垢见皆尽，不是秋池是道场。
颂古五十七首 其三
释道昌（宋代）

水乳不分，菽麦难辨。担带病深，改移功浅。十二时中不依倚，明见佛性有此理，浆水钱在草鞋里。
和曾无疑赠诗，语及欧阳公事
杨万里（宋代）

乌帽红尘媿子陵，绿蓑青笠晚寻盟。
三千里外还家後，七十二回看月生。
与子两人长对酌，笑渠万古浪垂名。
醉翁若是真个醉，皂白何须镜样明。
雪晴归自湖团 其一
韩淲（宋代）

雪后溪山分外清，东风日丽转新晴。水波隐隐游鱼影，木叶丛丛啼鸟声。
听道人谙公琴
释德洪（宋代）

道人貌癯骨藏年，漆瞳照人方而渊。家住湘山湘水边，气清日而嚼芳鲜。

罗浮饭石性所在，定林饮涧老更坚。子其徒欤宁果然，抱琴过我亦自贤。

玉徽按抑朱丝弦，借弦为舌传语言。谁家恩怨馀妒怜，绮窗莺燕春风颠。

颠风盘空搅苍烟，萧萧吹鬓人未眠。清都绛阙断世缘，骨飞不到梦所传。

秦筝心知是响泉，置之髯须一笑掀。蕊珠三叠舞胎仙，坐令遗世如蜕蝉。

何年醉骑紫云去，此琴枵然成弃捐。
晋永嘉砖砚歌
金衍宗（清代）

玉马出地苍鹅飞，侍中碧血溅龙衣。豆田天子更何在，铜驼荆棘埋烟霏。

永嘉略比唐天祐，无主犹承正朔旧。中原鼎沸神州沈，一角菁山为谁守。

居民晓起争汲泉，辘轳井眉双瓶悬。银床金干杳莫问，昆明劫灰余此砖。

铜雀砚材世所艳，字体钟王况不欠。赏奇须待博物才，临平石鼓丰城剑。

董郎贻我径尺琼，墨海聊作良田耕。断纹似具鸲鹆眼，新亭涕泪含晶莹。

君不见排墙下有王夷甫，运甓陶公亦徒苦。笑渠消受石三灾，何如化作刘伶坟上土。
访箕和尚岘山
许古（宋代）

山中风定夜沈沈，月满禅林静客心。苍桧四排严法界，孤松中客殷潮音。

鼓钟有节人如玉，台殿无尘地布金。二月来游春尚浅，红梅无数照山阴。
送胡婿晋远赴义乌丞
孙应时（宋代）

送子官何许，稽城十舍间。
清心向松竹，洗眠更湖山。
学问驹千里，功名豹一斑。
明年经郑驿，助我悦慈颜。
和赵金华叔鸣除夕早朝
顾璘（明代）

紫极开春御气清，青阳临午圣颜明。风前羽葆摇龙影，云里箫韶下凤声。

蕃使总陪端笏列，近臣长傍禁阶行。腐儒谬接专城寄，惭愧来朝朱绂荣。
登锡山退饮惠山方丈示同游诸君子
邵宝（明代）

独觉登山病后难，山中气象笔曾干。镜光初动春湖绿，塔影犹含夜雨寒。

流水暗生禅榻听，飞花轻上舞衣看。兴馀更问西庵路，三里青松一径宽。
舟行到{上艹右羊}莪和清老韵
王炎（宋代）

诗中巧手妙穿杨，便可阶升屈宋堂。
句挟冰霜堪却暑，令人心地亦清凉。
桃园忆故人 题纫兰妹兰风展卷小照
顾太清（清代）

故人寄到兰风卷，快睹画中人面。七载丰姿微变，不似当初见。

面新拭目面新看，转觉愁添恨满。数字真情写遍，托付南归雁。
再寄答胡元瑞且邀相过二章 其一
王世贞（明代）

飘然年少弃繻生，每出新篇令我惊。一字风云争吐气，千秋日我破藏名。

无奇寂寞甘扬阁，有好嵯峨必汉京。五子见来今已尽，那能白眼向时英。
三衢邂逅周月船论心数日临分 其二
严羽（宋代）

戎马相逢日，那知复此閒。客愁诗莫遣，世事酒相关。

江上孤舟在，天隅两鬓斑。更将忧国泪，满袖送君还。
元夜命酌终南山水天炼师于海珠信宿赋此 其三
梁绍裘（明代）

石龙浩劫度何年，岛屿中流别表天。灯火冲霄欢海若，星河留月醉神仙。

国开极乐吾能到，梦入华胥尔觉先。一颗摩尼眇珠黍，三千世界本完全。
真珠帘·巴山春兴，和介民翼民韵
王用宾（宋代）

缙云山下嘉陵路。记三度、骀荡春风来去。吹皱万花红，洒绿千溪树。

天外九峰开锦障，更罗列、斜阳堆处。仙府。听琳宫梵呗，顿寒吟绪。

何故。便尔萧疏，问人生百岁，狂欢几许。昨日正芳菲，转眼愁风雨。

多少江山瓯脱地，待秀句、担当弥补。无伫。倘一时兴会，流传千古。
赠金仁山
唐良骥（宋代）

命有穷时道不穷，命穷何处更求通。
此生未老应须学，万事由来要适中。
物欲尽时心始旷，天真动处气初融。
百般佳处难形状，自与常人迥不同。
和令狐相公送赵常盈炼师与中贵人同拜岳…投龙毕却赴京
刘禹锡（唐代）

银珰谒者引蜺旌，霞帔仙官到赤城。白鹤迎来天乐动，

金龙掷下海神惊。元君伏奏归中禁，武帝亲斋礼上清。

何事夷门请诗送，梁王文字上声名。
送谢怀英道士归庐山
陈傅良（宋代）

场屋收余策，匡庐寄一瓢。
款门如有欲，委币辄难招。
菜甲留终夕，蒲团共小桥。
崆峒他日问，应记说神霄。